કહેવાય છે કે ‘તાલ’ વખતે રહેમાન અને સુભાષ ઘઈના અહંકાર ટકરાયા હતા. અને બંનેએ સાથે ક્યારેય કામ ન કરવાના સોગંદ લીધા હતા. જોકે આ વાત ખોટી પડી. રહેમાને સુભાષ ઘઈ સાથે ફરી ‘કિસના’માં અને ‘યુવરાજ’માં કામ કર્યું પરંતુ ‘તાલ’ જેવો જાદુ સર્જાયો નહીં. અલબત્ત, ‘કિસના’માં તો રહેમાન સાથે ઇસ્માઇલ દરબારનું પણ સંગીત હતું. ‘સ્વદેશ’ની જેમ ક્લાસિકલ સંગીતનો પરિચય રહેમાને આશુતોષ ગોવારીકરની ‘જોધા અકબર’માં પણ આપ્યો હતો. ‘કહેને કો જશ્ન-એ-બહારા હૈ’, ‘અઝીમ-ઓ-શાન શહેનશાહ’, ‘ખ્વાજા મેરે ખ્વાજા’, ‘ઇન લમ્હોં કે દામન મેં’ આ ગીતો ખૂબ જ કર્ણપ્રિય બન્યા હતા. મણિરત્નમની ‘યુવા’માં એકદમ આધુનિક જમાના પ્રમાણે રહેમાને સંગીત આપ્યું તો ‘ગુરુ’માં ભૂતકાળને અનુરૂપ ફરી કર્ણપ્રિય સંગીત હતું. તેનાં ગીતો ‘દમ દારા દમ દારા મસ્ત મસ્ત’, ‘ઐ હૈરત-એ-આશિકી’, ‘બરસો રે મેઘા’, ‘માહિયા માહિયા’ પર દર્શકો ઝૂમી ઉઠ્યાં. રહેમાન પોતે તો પોતાની ફિલ્મમાં ગાય જ છે, પરંતુ આ ફિલ્મમાં વિતેલા જમાનાના જાણીતા સંગીતકાર ભપ્પી લહિરી પાસે ગીત ગવડાવ્યું હતું ‘એક લો એક મુફ્ત’. જોકે છેલ્લા ઘણા સમયથી રહેમાન રિપિટેટિવ પ્રકારની ધૂનો બનાવે છે, તેમજ તેમના સંગીતમાં રિધમને સ્વર કરતાં વધુ મહત્ત્વ હોય છે જેના કારણે (એ હૈરત એ આશિકી અને કહેને કો જશ્ને બહારા હૈ જેવા અપવાદોને બાદ કરતાં) તેમનાં ઘણાં ગીતો એવા હોય છે કે ગાયકો શું ગાય છે, ગીતના શું શબ્દો છે તે સમજવામાં અને યાદ રાખવામાં મુશ્કેલી પડે.